Prokureurs glo “te duur”Prokureursfooie is glo te duur vir gewone Suid-Afrikaners om dit te bekostig, het die Sunday Times berig. “Litigasie is buite die bereik vir armes en die middelklas, aangesien dit ŉ huishulp byna twee dae se salaris sal kos om ŉ prokureur vir 15 minute lank te sien,” het John Jeffery, adjunk minister van justisie, aan die koerant gesê. “Dit is duidelik dat toegang tot ŉ prokureur slegs vir welgestelde Suid-Afrikaners beskore is. Selfs die middelklas kan nie die koste van regsverteenwoordiging bekostig nie.” Nuwe tariewe vir regsverteenwoordiging is pas aangekondig. ŉ Telefoniese konsultasie vir ŉ saak wat in die hooggeregshof aangehoor word, kos R235 vir 15 minute, dus R940 per uur. ŉ Vergadering met ŉ voornemende prokureur kos R72 vir 15 minute en R94 per bladsy om ŉ hofdokument op te stel. Michael de Broglio, ŉ prokureur van Johannesburg, het aan die koerant gesê die tariewe het nie tred gehou met inflasie nie. Hy reken die tarief moet bykans R1 150 wees. “Dit sal jou tussen R2 500 en R5 000 kos om ŉ standaard, eenvoudige mosie-aansoek op te stel,” het de Broglio gesê. Dit neem glo “minder as ŉ uur om op te stel”. Jeffery het aan die koerant gesê die regering gaan voort met die Wetsontwerp op Regspraktyk, wat hopelik voor die algemene verkiesing volgende jaar goedgekeur sal word.